5.5.2022
FI
Euroopan unionin virallinen lehti
C 184/25 Keskiviikko 20. lokakuuta 2021
91. katsoo, että lisäkehittäminen ja kestävä innovointi kasviproteiinin tuotannon ja esimerkiksi hyönteisten tai levien kaltaisten vaihtoehtoisten proteiinin lähteiden alalla EU:ssa on keino vastata tehokkaasti moniin EU:n maatalouden kohtaamiin ympäristö- ja ilmastohaasteisiin sekä estää metsäkatoa, biologisen monimuotoisuuden köyhtymistä ja ekosysteemien tilan heikkenemistä EU:n ulkopuolisissa maissa ja vähentää Euroopan nykyistä riippuvuutta kasviproteiinin toimituksista; kehottaa komissiota hyödyntämään kasviproteiinien kehittämisestä Euroopan unionissa antamaansa kertomusta (COM(2018)0757) ja esittämään proteiinintuotantoa koskevan kysyntä- ja tarjontapuolen kattavan EU:n siirtymästrategian, jolla tuetaan ja edistetään valkuaiskasvien kestävää tuotantoa, mukaan lukien paikalliset rehutoimitukset ja elintarviketuotanto, EU:n omavaraisuuden lisäämiseksi ja maailmanlaajuisten ympäristö- ja ilmastovaikutusten vähentämiseksi; korostaa, että on tärkeää vähentää riippuvuutta valkuaiskasvien tuonnista valtameren takaa; 92. palauttaa mieliin kehotuksensa laajentaa EU:n yleistä riskinarviointia kattamaan koko lainsäädäntö, jotta estetään kuluttajien altistuminen elintarvikkeiden sisältämille vaarallisille aineille; 93. palauttaa mieliin, että kauan odotetut ravintosisältöprofiilit ovat edelleen merkityksellisiä ja tärkeitä elintarvikkeita koskevista ravitsemus- ja terveysväitteistä annetun asetuksen (EY) N:o 1924/2006 (72) tavoitteiden saavuttamiseksi; suhtautuu myönteisesti ilmoitukseen, joka koskee lainsäädäntöehdotuksen antamista ravintosisältöprofiilien luomiseksi; huomauttaa, että monissa elintarvikkeissa, myös osassa lapsille markkinoiduista elintarvikkeista, käytetään edelleen terveysja ravitsemusväittämiä huolimatta siitä, että kyseiset elintarvikkeet sisältävät runsaasti huolta aiheuttavia ravintoaineita; korostaa, että on kehitettävä selkeät ravintosisältöprofiilit, jotta voidaan kieltää ravintosisältö- ja terveysväittämien käyttö paljon rasvoja, sokereita ja/tai suolaa sisältävissä elintarvikkeissa; kehottaa kiinnittämään erityistä huomiota lastenruokiin ja muihin erityiselintarvikkeisiin; 94. ottaa huomioon, että kansainväliset kansanterveyselimet, kuten Maailman terveysjärjestö, ovat määrittäneet pakkauksen etupuolen ravintoarvomerkinnät keskeiseksi välineeksi, jolla autetaan kuluttajia tekemään enemmän tietoon perustuvia ja terveellisempiä elintarvikevalintoja; korostaa, että pakkauksen etupuolen ravintoarvomerkintöjä koskevan järjestelmän, joka on yhdenmukainen ruokavalio-ohjeiden kanssa ja täydentää niitä, olisi autettava kuluttajia tekemään terveellisempiä elintarvikevalintoja antamalla heille ymmärrettävää tietoa kuluttamastaan elintarvikkeesta; kehottaa komissiota varmistamaan, että kehitetään pakollinen ja yhdenmukainen pakkauksen etupuolen ravintoarvomerkintöjä koskeva EU:n järjestelmä, joka perustuu vankkaan ja riippumattomaan tieteelliseen näyttöön ja kuluttajien toteennäytettyyn ymmärrykseen ja joka on avoin kaikille markkinatoimijoille, myös pienille ja keskisuurille toimijoille, ottaen huomioon elintarvikealan toimijoille ja ammattijärjestöille aiheutuva lisärasite; korostaa lisäksi, että tuotteiden vertailun helpottamiseksi ravintoarvomerkintään olisi sisällytettävä selittävä osatekijä, jotta tarjotaan avoimia, vertailukelpoisia ja yhdenmukaistettuja tuotetietoja, ja sen olisi perustuttava yhdenmukaisiin viitemääriin; kehottaa komissiota ottamaan asianmukaisesti huomioon yhden ainesosan tuotteiden ja eurooppalaisten laatujärjestelmien (suojatut alkuperänimitykset, suojatut maantieteelliset merkinnät, maantieteelliset merkinnät jne.) erityisominaisuudet, erityisesti niiden koostumuksen vaihtelun, ja korostaa, että mahdollisia poikkeuksia koskevien pohdintojen olisi perustuttava tieteellisiin perusteluihin; kehottaa perustamaan digitaalisen järjestelmän, jolla annetaan vapaaehtoista lisätietoa maatalouselintarvikkeista (”EU4healthyfood”), ja ehdottaa, että nämä tiedot voitaisiin antaa digitaalisesti QR-koodin avulla, jolloin kuluttaja voi hakea ne helposti; 95. toteaa, että terveelliset tuotteet, elintarvikkeet mukaan lukien, voivat sisältää luonnollisia tai synteettisiä ainesosia, joilla on erilaisia vaikutuksia ympäristöön ja kuluttajien terveyteen; kehottaa ottamaan käyttöön terveellisiä tuotteita koskevia pakollisia merkintäjärjestelmiä ja ilmoittamaan kemiallisella synteesillä saatujen ainesosien synteettisen alkuperän, erityisesti, jos on olemassa vastaavia luonnollisia ainesosia; 96.
kehottaa komissiota arvioimaan muutokset kuluttajakäyttäytymisessä, kuten elintarvikkeiden verkko-ostoksissa;
97. suhtautuu myönteisesti komission aloitteeseen, joka koskee alkuperämerkintöjen parantamista, ja panee tyytyväisenä merkille, että komissio harkitsee sen ulottamista kattamaan laajemman tuotevalikoiman; toistaa vaatimuksensa pakollisesta alkuperämerkinnästä; korostaa, että alkuperämerkinnän olisi oltava kattava ja yhdenmukainen ja sen olisi katettava kaikki elintarvikkeet ja sen olisi katettava ateriapalvelut, ravintolat ja vähittäiskauppa ja sen olisi oltava täysin todennettavissa ja jäljitettävissä eikä se saisi haitata sisämarkkinoiden moitteetonta toimintaa; korostaa, että elintarviketietoja koskevaa asetusta (73) on tarkistettava keskittyen maitoon ja lihaan ainesosina; kehottaa komissiota korjaamaan nykyisen käytännön, jossa tuotteita, joiden pääainesosia ei ole hankittu paikallisesti tai alueellisesti, voidaan markkinoida sellaisina, jos näiden muiden kuin paikallisten pääainesosien alkuperä ilmoitetaan pienellä kirjasinkoolla, ja kehottaa komissiota huolehtimaan
(72) (73)
EUVL L 404, 30.12.2006, s. 9.
Euroopan parlamentin ja neuvoston asetus (EU) N:o 1169/2011, annettu 25 päivänä lokakuuta 2011, elintarviketietojen antamisesta kuluttajille (EUVL L 304, 22.11.2011, s. 18).